Kommissionens beslutning

af 28. marts 2000

om anden ændring af beslutning 1999/789/EF om beskyttelsesforanstaltninger mod afrikansk svinepest i Portugal

(meddelt under nummer K(2000) 832)

(EØS-relevant tekst)

(2000/255/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, stk. 4,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, stk. 4,

under henvisning til Rådets direktiv 80/215/EØF af 22. januar 1980 om veterinærpolitimæssige problemer i forbindelse med samhandelen med kødprodukter inden for Fællesskabet(4), senest ændret ved direktiv 91/687/EØF(5), særlig artikel 7a, stk. 2, og

ud fra følgende betragtninger:

(1) Den 15. november 1999 blev der konstateret afrikansk svinepest i Almodovar kommune i Alentejo-regionen i Portugal.

(2) Ved beslutning 1999/789/EF(6) vedtog Kommissionen visse bekæmpelsesforanstaltninger for at forhindre sygdommen i at brede sig.

(3) Ved beslutning 2000/64/EF(7) ændrede Kommissionen beslutning 1999/789/EF som følge af situationens udvikling.

(4) Ved beslutning 2000/62/EF(8) godkendte Kommissionen en af Portugal forelagt plan for overvågning af afrikansk svinepest, herunder yderligere foranstaltninger til bekæmpelse af sygdommen.

(5) På grund af situationens positive udvikling bør beslutning 1999/789/EF ændres for anden gang.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Artikel 2 i beslutning 1999/789/EF affattes således:

"Artikel 2

1. Levende svin, der stammer fra bedrifter i de i bilaget nævnte områder, må ikke sendes til andre områder i Portugal, medmindre dyrene:

- kommer fra en bedrift, hvor der ikke er blevet indsat levende svin i de sidste 30 dage før afsendelsen af de pågældende svin fra bedrifter i de i bilaget nævnte områder

- har været omfattet af et serologisk prøveprogram før flytning senest ti dage inden transporten, hvor der ikke er blevet påvist antistoffer mod afrikansk svinepestvirus; prøveprogrammet før flytning for den pågældende sending skal være udformet således, at konfidensniveauet, når det gælder påvisning af seropositive dyr, er ca. 95 % ved en forekomst på 5 %

- har undergået en klinisk undersøgelse på oprindelsesbedriften inden for de sidste 24 timer inden transporten; alle svin på oprindelsesbedriften skal undersøges og dermed forbundne faciliteter inspiceres; dyrene skal identificeres med øremærker på oprindelsesbedriften, så de kan spores tilbage til oprindelsesbedriften

- er blevet transporteret direkte fra oprindelsesbedriften til bestemmelsesbedriften eller -slagteriet. Transportmidlet skal rengøres og desinficeres med et officielt godkendt desinfektionsmiddel før læsningen og umiddelbart efter aflæsningen.

2. Uanset stk. 1, andet led, kan embedsdyrlægen beslutte, at den i stk. 1 omtalte serologiske prøve før flytningen for slagtesvins vedkommende udtages ved slagtningen, hvis tidligere serologiske prøver udført på oprindelsesbedriften i forbindelse med gennemførelsen af denne beslutning eller den overvågningsplan, der er indført ved beslutning 2000/62/EF, har givet negative resultater.

3. Levende svin, der sendes til andre områder i Portugal i overensstemmelse med stk. 1, skal under transporten til bestemmelsesbedriften eller -slagteriet være ledsaget af en sundhedsattest udstedt af en embedsdyrlæge."

Artikel 2

I artikel 6 i beslutning 1999/789/EF, som ændret ved beslutning 2000/64/EF, ændres datoen den "31. marts 2000" til den "31. maj 2000".

Artikel 3

Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.

Artikel 4

Denne beslutning er rettet til medlemsstaterne.

Udfærdiget i Bruxelles, den 28. marts 2000.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 47 af 21.2.1980, s. 4.

(5) EFT L 377 af 31.12.1991, s. 161.

(6) EFT L 310 af 4.12.1999, s. 71.

(7) EFT L 22 af 27.1.2000, s. 67.

(8) EFT L 22 af 27.1.2000, s. 65.